**Ljudi iz Crvenojelenje špilje** su najrecentnija prapovijesna populacija ljudi koji se ne mogu klasificirati kao Homo sapiens sapiens. Fosili ove populacije pronađeni su u Crvenojelenjoj špilji i špilji Longlin u Kini i datirani su na 14 500 do 11 500 godina starosti. Imali su kombinaciju arhajskih i modernih anatomskih karakteristika, i stoga su klasificirani kao odvojena populacija od modernih ljudi. Izumrli su bez da su ostavili tragove u genskom nasljeđu modernih ljudi. U špilji su pronađeni dokazi lova i termičke obrade velikih jelena što je i dalo ime ovoj populaciji.

Otkriće
-------

Ostaci donjih čeljusti ljudi iz Crvenojelenje špilje
Godine 1979. pronađeni su fosilizirani dijelovi ljudske lubanje u špilji Longlin u kineskoj pokrajini Guangxi Zhuang. Još fosilnih ostataka ljudskih kostura iste vrste pronađeno je kasnije u Crvenojelenjoj špilji (kineski: Maludong) u pokrajini Yunnan. Fosili stanovnika Crvenojelenje špilje datirani su radiometrijskom metodom mjerenja izotopa ugljika 14 u naslagama drvenog ugljena u nalazištu i starost im je procijenjena na 14 500 i 11 500 godina. U doba postojanja ove populacije, sve su prapovijesne vrste ljudi, uključujući i neandertalca već izumrle. Ljudi iz Crvenojelenje špilje su stoga i recentniji od *Homo floresiensisa* (tzv. "Hobita") čija je starost procijenjena na 13 000 godina.

Anatomija
---------

Usprkos relativno recentnom postojanju, fosili ovih ljudi imaju anatomske karakteristike primitivnijih ljudi. Anatomske karakteristike stanovnika Crvenojelenje špilje razlikuju se od onih modernih ljudi po plosnatom licu, širokom nosu, izbočenoj donjoj čeljusti bez izražene brade, širokom kutnjacima, izraženim očnim arkadama, zadebljanim kostima lubanje i moždanom volumenu srednje veličine.

Status zasebne vrste
--------------------

Iako anatomske karakteristike ljudi iz Crvenojelenje špilje navode na zaključak da se radi o novoj, do sada neotkrivenoj, vrsti prapovijesnih ljudi, znanstvenici koji su otkrili ove ostatke protive se pokušaju da ih se klasificira kao zasebnu vrstu. Chris Stringer iz Prirodoslovnog muzeja u Londonu predlaže da je ova populacija vjerojatno rezultat križanja modernih ljudi i Denisovskog čovjeka, dok drugi znanstvenici ostaju skeptični po pitanju klasifikacije ovih ostataka kao nove vrste, objašnjavajući da su njihove jedinstvene anatomske karakteristike još uvijek unutar očekivanih varijacija u modernoj ljudskoj populaciji.

Pokušaji izolacije DNK su do sada bili bezuspješni, ali još uvijek traju. Samo ako DNK ovih prapovijesnih ljudi bude uspješno izoliran, moći će se sa sigurnošću determinitati odnos između ove skupine ljudi i modernog čovjeka.

Literatura
----------

1. ↑  Deborah Smith (15. ožujka 2012.). „Scientists stumped by prehistoric human whose face doesn't fit". *Brisbane Times*.
2. 1 2  Barras, Colin (14. ožujka 2012.). „Chinese human fossils unlike any known species". New Scientist. Pristupljeno 15. ožujka 2012.
3. ↑   Curnoe, D.; Xueping, J.; Herries, A. I. R.; Kanning, B.; Taçon, P. S. C.; Zhende, B.; Fink, D.; Yunsheng, Z.; Hellstrom, J.; Yun, L.; Cassis, G.; Bing, S.; Wroe, S.; Shi, H.; Parr, W. C.; Shengmin, H.; Rogers, N. (2012). "Human remains from the Pleistocene-Holocene transition of southwest China Suggest a complex evolutionary history for East Asians". In Caramelli, David. PLoS ONE 7 (3): e31918. doi:10.1371/journal.pone.0031918. PMC 3303470.
4. 1 2 3 4 5  James Owen (14. ožujka 2012.). „Cave Fossil Find: New Human Species or "Nothing Extraordinary"?". *National Geographic News*.

Vanjske poveznice
-----------------

* "Defining ‘human’ – new fossils provide more questions than answers" (članak Darrena Curnoea u *The Conversation*, 15. ožujka 2012.)